Πρόταση ΑΠΟΦΑΣΗ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ για την κινητοποίηση του Ευρωπαϊκού Ταμείου Προσαρμογής στην Παγκοσμιοποίηση σύμφωνα με το σημείο 28 της διοργανικής συμφωνίας, της 17ης Μαΐου 2006, μεταξύ του Ευρωπαϊκού Κοινοβουλίου, του Συμβουλίου και της Επιτροπής για δημοσιονομική πειθαρχία και χρηστή δημοσιονομική διαχείριση (αίτηση EGF/2011/021 NL/Zalco που υπέβαλαν οι Κάτω Χώρες) /* COM/2012/0450 final */





ΑΙΤΙΟΛΟΓΙΚΗ ΕΚΘΕΣΗ Το σημείο 28 της διοργανικής συμφωνίας της 17ης Μαΐου 2006 μεταξύ του Ευρωπαϊκού Κοινοβουλίου, του Συμβουλίου και της Επιτροπής για δημοσιονομική πειθαρχία και χρηστή δημοσιονομική διαχείριση[1] επιτρέπει την κινητοποίηση του Ευρωπαϊκού Ταμείου Προσαρμογής στην Παγκοσμιοποίηση (ΕΤΠ) μέσω μηχανισμού ευελιξίας, μέχρι το ποσό των 500 εκατομμυρίων ευρώ ετησίως, επιπλέον των σχετικών κονδυλίων του δημοσιονομικού πλαισίου. Οι κανόνες επιλεξιμότητας για τις συνεισφορές από το ΕΤΠ ορίζονται στον κανονισμό (ΕΚ) αριθ. 1927/2006 του Ευρωπαϊκού Κοινοβουλίου και του Συμβουλίου, της 20ής Δεκεμβρίου 2006, σχετικά με τη σύσταση Ευρωπαϊκού Ταμείου Προσαρμογής στην Παγκοσμιοποίηση[2]. Στις 28 Δεκεμβρίου 2011, οι Κάτω Χώρες υπέβαλαν αίτηση EGF/2011/021 NL/Zalco για χρηματοδοτική συνεισφορά από το ΕΤΠ, λόγω απολύσεων στην εταιρεία Zalco Aluminium Zeeland Company NV και σε δύο προμηθευτές (ECL Services Netherlands bv και Start) στις Κάτω Χώρες. Έπειτα από ενδελεχή εξέταση της αίτησης, η Επιτροπή συμπέρανε, σύμφωνα με το άρθρο 10 του κανονισμού (ΕΚ) αριθ. 1927/2006, ότι πληρούνται οι όροι χρηματοδοτικής συνεισφοράς στο πλαίσιο του εν λόγω κανονισμού. ΠΕΡΙΛΗΨΗ THΣ ΑΙΤΗΣΗΣ ΚΑΙ ΑΝΑΛΥΣΗ Βασικά στοιχεία: || Αριθ. αναφοράς ΕΤΠ || EGF/2011/021 Κράτος μέλος || Κάτω Χώρες Άρθρο 2 || α) Κύρια επιχείρηση || Zalco Aluminium Zeeland Company NV Προμηθευτές και κατάντη παραγωγοί || 2 Περίοδος αναφοράς || 01.12.2011 – 27.12.2011 Ημερομηνία έναρξης των εξατομικευμένων υπηρεσιών || 02.01.2012 Ημερομηνία υποβολής της αίτησης || 28.12.2011 Απολύσεις κατά τη διάρκεια της περιόδου αναφοράς || 616 Απολύσεις πριν και μετά την περίοδο αναφοράς || 0 Σύνολο επιλέξιμων απολυμένων εργαζομένων || 616 Απολυμένοι εργαζόμενοι που αναμένεται να συμμετάσχουν στα μέτρα || 616 Δαπάνες για τις εξατομικευμένες υπηρεσίες (σε ευρώ) || 2 185 145 Δαπάνες για τη χρήση του ΕΤΠ[3] σε ευρώ || 113 329 Δαπάνες για τη χρήση του ΕΤΠ (%) || 4,93 Συνολικός προϋπολογισμός (σε ευρώ) || 2 298 474 Συνεισφορά του ΕΤΠ (65 %) (σε ευρώ) || 1 494 008 1. Η αίτηση υποβλήθηκε στην Επιτροπή στις 28 Δεκεμβρίου 2011 και συμπληρωνόταν με συμπληρωματικά στοιχεία έως τις 18 Ιουνίου 2012. 2. Η αίτηση πληροί τους όρους για παρέμβαση του ΕΤΠ, που αναφέρονται στο άρθρο 2 στοιχείο α) του κανονισμού (ΕΚ) αριθ. 1927/2006, και υποβλήθηκε εντός της προθεσμίας των 10 εβδομάδων η οποία προβλέπεται στο άρθρο 5 του εν λόγω κανονισμού. Σύνδεση των απολύσεων με τις μεγάλες διαρθρωτικές αλλαγές που επήλθαν στο παγκόσμιο εμπόριο λόγω της παγκοσμιοποίησης ή της παγκόσμιας χρηματοπιστωτικής και οικονομικής κρίσης 3. Για να καθορίσουν τη σχέση ανάμεσα στις απολύσεις και την παγκόσμια χρηματοπιστωτική και οικονομική κρίση, οι Κάτω Χώρες υποστηρίζουν ότι ο ευρωπαϊκός τομέας του αλουμινίου υπέστη απότομη πτώση της καταναλωτικής ζήτησης (μείωση κατά 25,7% από το μέσο όρο της χρήσης αλουμινίου στην ΕΕ μεταξύ 2008 και 2009)[4]. 4. Οι Κάτω Χώρες εξηγούν ότι η παραγωγή της Zalco Aluminium Zeeland Company NV εξαρτιόταν από τον τομέα των κατασκευών και των μεταφορών (που αντιπροσώπευαν το 63% της κύριας αγοράς προϊόντων αλουμινίου για τελικό χρήστη στην Ευρώπη το 2010)[5]. Το μεγαλύτερο μέρος της παραγωγής της Zalco Aluminium Zeeland Company NV αφορούσε τον τομέα έλασης και διέλασης. Σχεδόν το σύνολο της παραγωγής μπιγιετών διέλασης χρησιμοποιήθηκε για τον τομέα των κατασκευών και των μεταφορών και, ιδίως, για τον τομέα των αυτοκινήτων. 5. Οι Κάτω Χώρες υποστηρίζουν ότι, λόγω της παγκόσμιας χρηματοπιστωτικής και οικονομικής κρίσης, η Zalco Aluminium Zeeland Company NV υπέστη μείωση της ζήτησης σε αυτούς τους δύο τομείς, η οποία οδήγησε σε πτώχευση στο τέλος του 2011, ύστερα από ανεπιτυχείς προσπάθειες να ξεπεραστούν οι δυσκολίες. 6. Η Επιτροπή, στο σχέδιό της για την ανάκαμψη της οικονομίας[6], αναγνωρίζει ότι ο κατασκευαστικός τομέας στην ΕΕ αντιμετωπίζει κατακόρυφη πτώση της ζήτησης λόγω της κρίσης. Τα διαθέσιμα στοιχεία επιβεβαιώνουν τη σημαντική ύφεση στον κατασκευαστικό τομέα, ο οποίος σημείωσε κάμψη στην ΕΕ των 27 επί οκτώ συναπτά τρίμηνα (Q1/2009 έως Q4/2010), σε σύγκριση με την ίδια περίοδο των προηγούμενων ετών, κυρίως λόγω της μείωσης των ιδιωτικών επενδύσεων στον τομέα της κατοικίας. 7. Η Επιτροπή έχει ήδη αναγνωρίσει ότι, δεδομένου ότι περίπου το 60-80 % (ανάλογα με το κράτος μέλος) των νέων οχημάτων στην Ευρώπη αγοράζονται με πίστωση, η χρηματοπιστωτική κρίση που αποτελεί την αιτία της ύφεσης έχει πλήξει πολύ σοβαρά την αυτοκινητοβιομηχανία. Σύμφωνα με την Ένωση Ευρωπαίων Κατασκευαστών Αυτοκινήτων (ACEA)[7], η ζήτηση για νέα μηχανοκίνητα οχήματα στην Ευρωπαϊκή Ένωση μειώθηκε το 2009 κατά 5,8 % σε σύγκριση με το 2008 και κατά 13,4 % σε σύγκριση με το 2007, δηλαδή το έτος πριν από την κρίση[8]. Επομένως η ΕΕ παρακολούθησε την τάση που παρατηρήθηκε σε παγκόσμιο επίπεδο όπου η ζήτηση για νέα μηχανοκίνητα οχήματα μειώθηκε κατά 5,6 % το 2009 σε σύγκριση με το 2008[9]. Οι κατασκευαστές των μηχανοκίνητων οχημάτων, αντιμέτωποι με αυτή την πτώση της ζήτησης, μείωσαν την παραγωγή τους ακόμα πιο δραστικά. Το 2009 η παραγωγή αυτοκινήτων στην ΕΕ μειώθηκε κατά 17% σε σύγκριση με το 2008 και κατά 23% σε σύγκριση με το 2007[10]. Αυτή η πτωτική τάση συνεχίστηκε το 2010. Η παραγωγή μηχανοκίνητων οχημάτων στην ΕΕ κατά τα τρία πρώτα τρίμηνα του 2010 ήταν 14,6 % χαμηλότερη από εκείνη της ίδιας περιόδου το 2008[11]. 8. Εξακολουθούν να ισχύουν τα επιχειρήματα που διατυπώθηκαν στις προηγούμενες περιπτώσεις[12] για την αυτοκινητοβιομηχανία στην οποία οι απολύσεις ήταν άμεση συνέπεια της κρίσης. 9. Οι Κάτω Χώρες υπογραμμίζουν επίσης τις αρνητικές επιπτώσεις από τη σοβαρή επιβράδυνση της παραγωγής αλουμινίου (μείωση κατά 21% από το μέσο όρο της παραγωγής αλουμινίου της ΕΕ μεταξύ 2008 και 2009)4 στα έσοδα της Zalco Aluminium Zeeland Company NV. 10. Τέλος, οι ολλανδικές αρχές προσθέτουν, στο πλαίσιο αυτό, ότι το Δικαστήριο στο Middelburg ανακήρυξε την πτώχευση της Zalco Aluminium Zeeland Company NV στις 13 Δεκεμβρίου 2011. Απόδειξη του αριθμού των απολύσεων και συμμόρφωση με τα κριτήρια του άρθρου 2 στοιχείο α) 11. Οι Κάτω Χώρες υπέβαλαν την αίτηση αυτή με βάση το κριτήριο παρέμβασης του άρθρου 2 στοιχείο α) του κανονισμού (ΕΚ) αριθ. 1927/2006, το οποίο προβλέπει τουλάχιστον 500 απολύσεις σε χρονικό διάστημα τεσσάρων μηνών σε επιχείρηση κράτους μέλους, συμπεριλαμβανομένων των εργαζομένων που απολύουν οι προμηθευτές της ή οι παραγωγοί των επόμενων σταδίων του προϊόντος. 12. Στην αίτηση αναφέρονται 616 απολύσεις συνολικά (478 απολύσεις στη Zalco Aluminium Zeeland Company NV, 18 απολύσεις στον προμηθευτή της ECL Services Netherlands bv και 120 στην εταιρεία Start) κατά την σύντομη περίοδο αναφοράς από 1η έως 27 Δεκεμβρίου 2011. Οι απολύσεις αυτές υπολογίστηκαν σύμφωνα με το άρθρο 2 δεύτερη παράγραφος τρίτο εδάφιο του κανονισμού (ΕΚ) αριθ. 1927/2006 για την Zalco Aluminium Zeeland Company NV, σύμφωνα με το πρώτο εδάφιο για την ECL Services Netherlands bv και σύμφωνα με το δεύτερο εδάφιο για την Start. Εξήγηση της απρόβλεπτης φύσης των εν λόγω απολύσεων 13. Οι ολλανδικές αρχές ισχυρίζονται ότι το διεθνές πλαίσιο δεν ήταν ευνοϊκό για την Zalco Aluminium Zeeland Company NV και είχε απροσδόκητες επιπτώσεις στα έσοδά της. 14. Η Zalco Aluminium Zeeland Company NV είχε ήδη ανεπιτυχώς προσπαθήσει να μειώσει τις επιπτώσεις της παγκόσμιας χρηματοπιστωτικής και οικονομικής κρίσης, προσαρμόζοντας τη διαδικασία παραγωγής της την τελευταία τριετία (έκλεισε 256 από τους 592 βιομηχανικούς φούρνους το 2009 και, στη συνέχεια, άνοιξε εκ νέου 192 φούρνους το πρώτο τρίμηνο του 2011). 15. Η Zalco Aluminium Zeeland Company NV έχει πληγεί από το αυξανόμενο κόστος της ενέργειας (ειδικότερα μεταξύ του Απριλίου του 2010 και του Οκτωβρίου του 2011). Το κλείσιμο των πυρηνικών σταθμών παραγωγής ενέργειας στη Γερμανία ύστερα από την πυρηνική καταστροφή στην Ιαπωνία συνέβαλε στην περαιτέρω αύξηση του κόστους παραγωγής της Zalco's Aluminium Zeeland Company NV (42% του οποίου ήταν το κόστος ενέργειας). Τιμή ενέργειας της Zalco Aluminium Zeeland Company NV (ευρώ/MWh). Ταυτοποίηση των επιχειρήσεων που προέβησαν σε απολύσεις και των εργαζομένων για τους οποίους ζητείται ενίσχυση 16. Η αίτηση αφορά 616 απολύσεις: 478 στη Zalco Aluminium Zeeland Company NV, 18 στον προμηθευτή της ECL Services Netherlands bv και 120 στον προμηθευτή της Start. Όλοι αυτοί οι εργαζόμενοι αναμένεται να συμμετέχουν στα μέτρα. 17. Η κατανομή των εργαζομένων έχει ως εξής: Κατηγορία || Αριθμός || Ποσοστό Άνδρες || 593 || 96,27 Γυναίκες || 23 || 3,73 Υπήκοοι της ΕΕ || 616 || 100,00 Μη υπήκοοι της ΕΕ || 0 || 0,00 Ηλικίας 15-24 ετών || 25 || 4,06 Ηλικίας 25-54 ετών || 387 || 62,82 Ηλικίας 55-64 ετών || 115 || 18,67 Άνω των 64 ετών || 89 || 14,45 18. Υπάρχουν 27 εργαζόμενοι με μακροχρόνιο πρόβλημα υγείας ή με αναπηρία μεταξύ των εργαζομένων για τους οποίους ζητείται βοήθεια. 19. Από πλευράς επαγγελματικών κατηγοριών, η κατανομή έχει ως εξής: Κατηγορία || Αριθμός || Ποσοστό Επικεφαλής (διαχειριστής) || 13 || 2,11 Επαγγελματίες || 32 || 5,19 Τεχνικοί || 273 || 44,32 Εργαζόμενοι με καθήκοντα υπαλλήλου γραφείου || 8 || 1,30 Εργαζόμενοι που παρέχουν γενικής μορφής υπηρεσίες και εργαζόμενοι στις πωλήσεις || 5 || 0,81 Χειριστές εγκαταστάσεων και μηχανών και εργάτες συναρμολόγησης || 262 || 42,53 Ανειδίκευτοι εργάτες || 23 || 3,73 20. Σύμφωνα με το άρθρο 7 του κανονισμού (ΕΚ) αριθ. 1927/2006, οι Κάτω Χώρες επιβεβαίωσαν ότι η πολιτική της ισότητας μεταξύ γυναικών και ανδρών καθώς και η πολιτική κατά των διακρίσεων εφαρμόστηκαν και θα εξακολουθήσουν να εφαρμόζονται κατά τα διάφορα στάδια εφαρμογής του ΕΤΠ και, ιδίως, όσον αφορά την πρόσβαση στο ΕΤΠ. Περιγραφή της θιγόμενης περιοχής, των αρχών της και των σχετικών ενδιαφερόμενων παραγόντων 21. Το έδαφος στο οποίο σημειώθηκαν οι απολύσεις είναι στην περιφέρεια NUTS II της Zeeland, μια νοτιοδυτική επαρχία των Κάτω Χωρών. Η Zeeland συνορεύει με τις ολλανδικές επαρχίες της Νότιας Ολλανδίας και του Βορείου Brabant καθώς και με τις βελγικές επαρχίες της Δυτικής Φλάνδρας, της Ανατολικής Φλάνδρας και της Αμβέρσας. Η Zeeland έχει 381 730 κατοίκους (30 Σεπτεμβρίου 2011). Η επαρχία αυτή μπορεί να θεωρηθεί ως μια μικρή αγορά εργασίας: η απομακρυσμένη της θέση στις Κάτω Χώρες, η κατάστασή της ως παραμεθόρια περιοχή με τεράστιες εκτάσεις κάτω από το νερό και η σχετική απεραντοσύνη της Zeeland με τη νησιωτική δομή της έχουν ως αποτέλεσμα μια μάλλον περιορισμένη πρόσβαση και κινητικότητα. 22. Οι βασικοί ενδιαφερόμενοι είναι το γραφείο εύρεσης εργασίας (UWV Werkbedrijf), τα εκπαιδευτικά ιδρύματα (ROC Zeeland και Hogeschool Zeeland), η οργάνωση εργοδοτών για μεγάλες επιχειρήσεις (BZW: Brabants Zeeuwse Werkgevers), η οργάνωση εργοδοτών για μικρομεσαίες επιχειρήσεις (MKB Zeeland), οι ακόλουθες συνδικαλιστικές ενώσεις FNV Bondgenoten και CNV Vakmensen, η ένωση δήμων και κοινοτήτων Zeeuwse (Vereniging Zeeuwse Gemeente), τα Ινστιτούτα για κονδύλια κατάρτισης (Opleidingsfondsen), και η επαρχία Zeeland (Provincie Zeeland). Αναμενόμενος αντίκτυπος των απολύσεων όσον αφορά την απασχόληση σε τοπικό, περιφερειακό ή εθνικό επίπεδο 23. Οι απολυμένοι εργαζόμενοι ζουν σε σχετικά μικρές πόλεις (έως και 50.000 κατοίκους) και, συνεπώς, οι απολύσεις θα έχουν σημαντικό αντίκτυπο σε τοπικό επίπεδο. 24. Η συνέπεια στην αγορά εργασίας της περιοχής θα οδηγήσει σε σημαντική αύξηση της ανεργίας επειδή ο αριθμός των κενών θέσεων είναι ήδη περιορισμένος και αναμένεται να εξακολουθήσει να μειώνεται. Υπάρχουν πολλά άτομα που αναζητούν εργασία στην περιοχή, σε σύγκριση με τον αριθμό των κενών θέσεων (τον Νοέμβριο του 2011, συνολικά 7 342 άτομα ήταν άνεργοι ενώ υπήρχαν μόνο 585 κενές θέσεις εργασίας στο Zeeland). 25. Οι κοινωνικοί εταίροι αναμένουν ότι κι άλλοι εργαζόμενοι σε ανάντη ή κατάντη εταιρείες μπορεί να απολυθούν ως άμεσο αποτέλεσμα της πτώχευσης της Zalco Aluminium Zeeland Company NV. Συντονισμένη δέσμη εξατομικευμένων υπηρεσιών προς χρηματοδότηση και κατανομή των εκτιμώμενων δαπανών, συμπεριλαμβανομένης της συμπληρωματικότητάς της με ενέργειες που χρηματοδοτούνται από τα διαρθρωτικά ταμεία 26. Προτείνονται τα ακόλουθα μέτρα, ο συνδυασμός των οποίων θα σχηματίσει μια συντονισμένη δέσμη εξατομικευμένων υπηρεσιών με στόχο την επανένταξη των εργαζομένων στην αγορά εργασίας: – Διαδικασία ατομικού προσανατολισμού (αποδοχή σε προσωπικό επίπεδο). Η δραστηριότητα αυτή ξεκίνησε με μια γενική συνεδρίαση για την πτώχευση και, στη συνέχεια, ακολούθησαν 14 εργαστήρια γενικού χαρακτήρα στα οποία είχαν πρόσβαση όλοι οι απολυθέντες τον Ιανουάριο του 2012, σκοπός των οποίων ήταν η καταγραφή ενός προσωπικού προφίλ με την εκπαίδευση και τις δεξιότητες των εργαζομένων και η πιστοποίηση των δεξιοτήτων τους. Η παροχή συμβολών για την εξέλιξη της εκπαίδευσης ή της κατάρτισης αποτελεί τμήμα της διαδικασίας ατομικού προσανατολισμού προκειμένου να ενθαρρυνθούν όσοι αναζητούν εργασία να γίνουν ικανότεροι στην αγορά εργασίας. Η διαθεσιμότητα και οι δυνατότητες χρήσης των υπόλοιπων μέσων στην υπηρεσία του Mobiliteitscentrum συζητιούνται επίσης κατά τη διάρκεια του μέτρου αυτού, για παράδειγμα, εργαστήρια όπως κατάρτιση για την υποβολή αίτησης για θέση εργασίας, την αυτοκατευθυνόμενη επιχειρηματικότητα, την παροχή συμβουλών για τη μάθηση και την εργασία, κ.τ.λ. Ο προσανατολισμός θα συνοδεύεται από έντυπο αρχικής αποδοχής και από ψηφιακή έκθεση στο τέλος του μέτρου που θα παράσχει χρήσιμες πληροφορίες για το άτομο που αναζητά εργασία και το προσωπικό καθοδήγησης. – Επαγγελματικός προσανατολισμός/εκτιμήσεις: Το μέτρο αυτό θα χαρτογραφήσει τις γνώσεις και τις δεξιότητες των απολυμένων εργαζομένων σε σχέση με τις ανάγκες της αγοράς εργασίας χρησιμοποιώντας τη διαδικασία αναγνώρισης προηγούμενων γνώσεων (APL)[13]. Η διαδικασία αναγνώρισης προηγούμενων γνώσεων καταλήγει σε «πιστοποιητικό πείρας» το οποίο αναφέρει τις γνώσεις του ατόμου και τις ικανότητές του. Αυτές οι γνώσεις και η πείρα εξετάζονται σύμφωνα με εθνικό πρότυπο όπως αυτό που χρησιμοποιείται για την ενδιάμεση επαγγελματική εκπαίδευση, την τριτοβάθμια επαγγελματική εκπαίδευση ή από τον κλάδο. Το μέτρο αυτό θα βοηθήσει τους εργαζομένους να βρουν κατάλληλες νέες θέσεις εργασίας με βάση τα αποκτηθέντα πιστοποιητικά. – Κατάρτιση και επανακατάρτιση: Μετά την καθοδήγηση και την αξιολόγηση, οι υπηρεσίες θα προετοιμάσουν εκπαιδευτικές συμβουλές για περαιτέρω ενέργειες. Οι συμβουλές αυτές είναι βασικό στοιχείο για την εκπόνηση ατομικού σχεδίου ανάπτυξης (IDP) ανά εργαζόμενο. Κατά τη διάρκεια της εν λόγω εκπαίδευσης, μπορεί να διατυπωθεί η σύσταση το επίκεντρο να είναι η νέα θέση εργασίας για την οποία μπορεί να είναι αναγκαία η εκπαίδευση ή η επανακατάρτιση. Οι περισσότεροι κύκλοι μαθημάτων κατάρτισης θα περιλαμβάνουν κατάρτιση σε θέσεις χειριστών και επικεφαλής και θα οδηγούν στο επίπεδο προσόντων 3 της ενδιάμεσης επαγγελματικής εκπαίδευσης, που είναι το υψηλότερο δυνατό επίπεδο κατάρτισης στον βιομηχανικό τομέα. Οι ενέργειες επανακατάρτισης θα προσφέρονται κυρίως με τη μορφή μαθημάτων και μπορεί να διαρκέσουν από έναν έως έξι μήνες. Κάθε συμμετέχων λαμβάνει πιστοποιητικό μετά την ολοκλήρωση των μαθημάτων. – Υπηρεσίες για τη βοήθεια επανένταξης στην αγορά εργασίας: Οι υπηρεσίες αυτές μπορεί να αναπτυχθούν τόσο μεμονωμένα όσο και σε ομάδες. Η βοήθεια για την επανένταξη στην αγορά εργασίας περιλαμβάνει συνδρομή για την καταγραφή του προφίλ και για την αναζήτηση εργασίας. Με επίκεντρο τις απαιτήσεις των επιμέρους συμμετεχόντων, θα προσαρμοστεί στις ικανότητες και τις δεξιότητές του, λαμβάνοντας, παράλληλα, υπόψη τις τρέχουσες ανάγκες της αγοράς εργασίας. – Προώθηση της επιχειρηματικότητας: Η βασική ιδέα του μέτρου είναι να δημιουργηθεί ένα πρόγραμμα στήριξης προκειμένου να βοηθηθούν οι απολυμένοι εργαζόμενοι να γίνουν επιχειρηματίες. Οι Κάτω Χώρες θεωρούν ότι αυτό απαιτεί να διαμορφωθεί μια νέα άποψη για την επιχειρηματικότητα και να συνεκτιμηθούν ζητήματα όπως η τρέχουσα οικονομική κρίση, η κλιματική αλλαγή, η εκμετάλλευση των φυσικών πόρων, η κοινωνική πολυμορφία και η εταιρική κοινωνική ευθύνη. Το ίδιο το πρόγραμμα είναι ένα διαρθρωμένο σύνολο επιχειρηματικών δραστηριοτήτων. Διαθέτει μια ομάδα ανθρώπων υποστήριξης και μια δέσμη εργαλείων που αποσκοπούν στην επιτυχή έναρξη νέας επιχείρησης. Τα μαθήματα θα περιλαμβάνουν μικρές εβδομαδιαίες εργασίες. Κάθε εβδομάδα θα πραγματοποιούνται δύο ώρες διδασκαλίας και καθοδήγησης. Ο καθοδηγητής ή σύμβουλος μπορεί να είναι επιχειρηματίας (ή μισθωτός του Εμπορικού Επιμελητηρίου) που θα λειτουργεί ως μέντορας για τον εργαζόμενο ή ως εμπειρογνώμονας που θα βρίσκεται στη διάθεσή του ως πηγή πληροφοριών και συμβουλών. – Μέτρα για την ενθάρρυνση των εργαζομένων μεγαλύτερης ηλικίας: Τα μέτρα αυτά θα βοηθήσουν τους εργαζόμενους να καλλιεργήσουν τον αυτοσεβασμό, την εκτίμηση και την αίσθησή τους ότι είναι χρήσιμοι στην αγορά εργασίας. Κατά τη διάρκεια εργαστηρίων και κατάρτισης, πρακτικά παραδείγματα ιδιωτικών, τοπικών, περιφερειακών και εθνικών πρωτοβουλιών και δυνατότητες μάθησης θα συνδεθούν με τις ειδικές απαιτήσεις και το προφίλ των εργαζομένων μεγαλύτερης ηλικίας. Τα παραδείγματα αυτά θα δημιουργήσουν πρακτικές γνώσεις και μπορούν να συμβάλουν ώστε οι συμμετέχοντες να κατανοήσουν τα δυνατά τους σημεία και τις προκλήσεις στην τρέχουσα αγορά εργασίας. Οι εργαζόμενοι θα πρέπει να μάθουν πώς να αντιμετωπίσουν νέα καθήκοντα, με βάση την πείρα τους, για παράδειγμα, ως εκπαιδευτικού συμβούλου ή εκπαιδευτή, και να ενεργήσουν ανάλογα. Ενδεχομένως να καταρτιστεί συμπληρωματικό πρόγραμμα στο οποίο ο εκπαιδευτής ή ο καθοδηγητής θα υλοποιήσει τον ατομικό προσανατολισμό και την καθοδήγηση σε ένα νέο εργασιακό περιβάλλον. 27. Οι δαπάνες για τη χρήση του ΕΤΠ, που περιλαμβάνονται στην αίτηση σύμφωνα με το άρθρο 3 του κανονισμού (EΚ) αριθ. 1927/2006, καλύπτουν δραστηριότητες διαχείρισης και ελέγχου, καθώς και δραστηριότητες ενημέρωσης και δημοσιότητας. 28. Οι εξατομικευμένες υπηρεσίες που παρουσίασαν οι ολλανδικές αρχές αποτελούν ενεργητικά μέτρα για την αγορά εργασίας, στο πλαίσιο των επιλέξιμων ενεργειών που ορίζονται στο άρθρο 3 του κανονισμού (ΕΚ) αριθ. 1927/2006. Οι ολλανδικές αρχές εκτιμούν ότι το συνολικό κόστος ανέρχεται σε 2 298 474 ευρώ, εκ των οποίων οι δαπάνες για τις εξατομικευμένες υπηρεσίες ανέρχονται σε 2 185 145 ευρώ και ότι οι δαπάνες για τη χρήση του ΕΤΠ ανέρχονται σε 113 329 ευρώ (4,93 % του συνολικού ποσού). Η συνολική συνεισφορά που ζητείται από το ΕΤΠ είναι 1 494 008 ευρώ (65 % του συνολικού κόστους). Ενέργειες || Εκτιμώμενος αριθμός εργαζομένων για τους οποίους ζητείται ενίσχυση || Εκτιμώμενο κόστος ανά εργαζόμενο για τον οποίο ζητείται ενίσχυση (σε ευρώ) || Συνολικό κόστος (ΕΤΠ και εθνική συγχρηματοδότηση) (σε ευρώ) Εξατομικευμένες υπηρεσίες (άρθρο 3 παράγραφος 1 του κανονισμού (EΚ) αριθ. 1927/2006) Αποδοχή σε προσωπικό επίπεδο || 616 || 139[14] || 85 800 Επαγγελματικός προσανατολισμός/εκτιμήσεις: || 150 || 2 153 || 322 950 Κατάρτιση και επανακατάρτιση || 250 || 4 108 || 1 027 000 Υπηρεσίες για τη βοήθεια επανένταξης στην αγορά εργασίας: || 75 || 4 217 || 316 275 Προώθηση της επιχειρηματικότητας || 30 || 1 844 || 55 320 Μέτρα για την ενθάρρυνση ηλικιωμένων εργαζομένων || 100 || 3 778 || 377 800 Υποσύνολο εξατομικευμένων υπηρεσιών || || 2 185 145 Δαπάνες για τη χρήση του ΕΤΠ (άρθρο 3 παράγραφος 3 του κανονισμού (ΕΚ) αριθ. 1927/2006) Προπαρασκευαστικές δραστηριότητες || || 0 Διαχείριση || || 28 332 Ενημέρωση και δημοσιότητα || || 28 332 Δραστηριότητες ελέγχου || || 56 665 Υποσύνολο δαπανών για τη χρήση του ΕΤΠ || || 113 329 Σύνολο εκτιμώμενου κόστους || || 2 298 474 Συνεισφορά ΕΤΠ (65 % του συνολικού κόστους) || || 1 494 008 29. Οι Κάτω Χώρες επιβεβαιώνουν ότι τα μέτρα που περιγράφονται ανωτέρω είναι συμπληρωματικά προς τις ενέργειες που χρηματοδοτούνται από τα διαρθρωτικά ταμεία και ότι θα αποφευχθεί κάθε είδους διπλή χρηματοδότηση. Ημερομηνία(-ες) κατά την(τις) οποία(-ες) άρχισε ή προβλέπεται να αρχίσει η παροχή εξατομικευμένων υπηρεσιών στους θιγόμενους εργαζομένους 30. Οι εξατομικευμένες υπηρεσίες που περιλαμβάνονται στη συντονισμένη δέσμη μέτρων για την οποία ζητείται συγχρηματοδότηση από το ΕΤΠ άρχισαν να παρέχονται στους θιγόμενους εργαζομένους από τις Κάτω Χώρες στις 2 Ιανουαρίου 2012. Συνεπώς, η ημερομηνία αυτή αποτελεί την αφετηρία της περιόδου επιλεξιμότητας για κάθε βοήθεια που θα μπορούσε να χορηγηθεί από το EΤΠ. Διαδικασίες διαβούλευσης με τους κοινωνικούς εταίρους 31. Η προτεινόμενη αίτηση συζητήθηκε στις 15 Δεκεμβρίου 2011 με τους κοινωνικούς εταίρους που αναφέρονται πιο πάνω στο σημείο 22. 32. Οι κοινωνικοί εταίροι θα συμμετάσχουν επίσης στο κέντρο κινητικότητας Zalco (Mobiliteitscentrum Zalco - MCZ), το οποίο είναι μια συλλογική πρωτοβουλία των μερών που συμμετέχουν στην αγορά εργασίας στη Zeeland: οργανώσεις εργαζομένων, (FNV, CNV, Union), οργανώσεις εργοδοτών (Ένωση εργοδοτών Brabant Zeeland και SMB), δήμοι και κοινότητες της Zeeland (που εκπροσωπούνται από μία δημοτική αρχή ανά περιφέρεια), ινστιτούτα κατάρτισης (Περιφερειακά Ινστιτούτα Κατάρτισης και Zeeland College), το Ινστιτούτο για τα συστήματα παροχών των εργαζομένων και η επαρχία Zeeland. Η επαρχία Zeeland είναι σε επαφή, σε διοικητικό και επίσημο επίπεδο με τους κοινωνικούς εταίρους για την οργάνωση του MCZ. 33. Οι ολλανδικές αρχές επιβεβαίωσαν ότι πληρούνται οι απαιτήσεις που καθορίζονται στην ενωσιακή και εθνική νομοθεσία σχετικά με τις ομαδικές απολύσεις. Πληροφορίες για τις ενέργειες που είναι υποχρεωτικές δυνάμει της εθνικής νομοθεσίας ή σύμφωνα με τις συλλογικές συμβάσεις εργασίας 34. Όσον αφορά την τήρηση των κριτηρίων που προβλέπονται στο άρθρο 6 του κανονισμού (ΕΚ) αριθ. 1927/2006, στην αίτησή τους οι ολλανδικές αρχές: · διαβεβαίωσαν ότι η χρηματοδοτική συνεισφορά του ΕΤΠ δεν αντικαθιστά μέτρα που αποτελούν ευθύνη των επιχειρήσεων βάσει της εθνικής νομοθεσίας ή των συλλογικών συμβάσεων· · απέδειξαν ότι οι ενέργειες παρέχουν στήριξη σε μεμονωμένους εργαζόμενους και δεν πρόκειται να χρησιμοποιηθούν για την αναδιάρθρωση εταιρειών ή τομέων· · επιβεβαίωσαν ότι οι επιλέξιμες ενέργειες που αναφέρονται ανωτέρω δεν επιχορηγούνται από άλλα χρηματοδοτικά μέσα της ΕΕ. Συστήματα διαχείρισης και ελέγχου 35. Οι Κάτω Χώρες κοινοποίησαν στην Επιτροπή ότι η διαχείριση και ο έλεγχος της χρηματοδοτικής συνεισφοράς θα γίνεται από τους ίδιους φορείς που διαχειρίζονται και ελέγχουν το ΕΚΤ. Οι Κάτω Χώρες διαμόρφωσαν ένα σύστημα που δημοσιεύθηκε στις 15 Ιουλίου 2009 στο οποίο συμπεριλαμβάνονται σημαντικοί όροι του κανονισμού για το ΕΤΠ. Για την αίτηση της Zalco θα καταρτιστεί συμφωνία μεταξύ της επαρχίας Zeeland και του Υπουργού SZW (Sociale Zaken en Werkgelegenheid) με βάση την οποία η επαρχία Zeeland θα είναι υποχρεωμένη να διατηρεί σαφώς οργανωμένα και επαληθεύσιμα διοικητικά αρχεία. Τα αρχεία αυτά θα ελέγχονται από την αρχή του Υπουργείου (Agentschap SZW). Χρηματοδότηση 36. Με βάση την αίτηση των Κάτω Χωρών, η προτεινόμενη συνεισφορά του ΕΤΠ στη συντονισμένη δέσμη εξατομικευμένων υπηρεσιών (καθώς και στη δαπάνη για τη χρήση του ΕΤΠ) ανέρχεται σε 1 494 008 ευρώ, ποσό που αντιπροσωπεύει το 65% του συνολικού κόστους. Η βοήθεια που προτείνει η Επιτροπή βάσει του Ταμείου στηρίζεται στις πληροφορίες που χορήγησαν οι Κάτω Χώρες. 37. Λαμβάνοντας υπόψη το μέγιστο δυνατό ποσό χρηματοδοτικής συνεισφοράς από το ΕΤΠ, που καθορίζεται σύμφωνα με το άρθρο 10 παράγραφος 1 του κανονισμού (EΚ) αριθ. 1927/2006, καθώς και τα περιθώρια για την ανακατανομή πιστώσεων, η Επιτροπή προτείνει την κινητοποίηση του ΕΤΠ για το σύνολο του προαναφερόμενου ποσού, το οποίο θα διατεθεί στο πλαίσιο του τομέα 1α του δημοσιονομικού πλαισίου. 38. Το προτεινόμενο ποσό χρηματοδοτικής συνεισφοράς θα αφήνει διαθέσιμο για χρηματοδότηση κατά τη διάρκεια των τελευταίων τεσσάρων μηνών του έτους πάνω από το 25 % του μέγιστου ετήσιου ποσού του ΕΤΠ, όπως απαιτείται από το άρθρο 12 παράγραφος 6 του κανονισμού (ΕΚ) αριθ. 1927/2006. 39. Με την υποβολή της παρούσας πρότασης κινητοποίησης του ΕΤΠ, η Επιτροπή κινεί την απλουστευμένη διαδικασία τριμερών συσκέψεων, όπως προβλέπεται στο σημείο 28 της διοργανικής συμφωνίας της 17ης Μαΐου 2006, ώστε να επιτευχθεί η συμφωνία των δύο σκελών της αρμόδιας για τον προϋπολογισμό αρχής για την ανάγκη χρησιμοποίησης του ΕΤΠ και του απαιτούμενου ποσού. Η Επιτροπή καλεί το πρώτο από τα δύο σκέλη της αρμόδιας για τον προϋπολογισμό αρχής που θα καταλήξει σε συμφωνία για το σχέδιο της πρότασης κινητοποίησης, στο κατάλληλο πολιτικό επίπεδο, να ενημερώσει το άλλο σκέλος και την Επιτροπή σχετικά με τις προθέσεις του. Σε περίπτωση διαφωνίας ενός εκ των δύο σκελών της αρμόδιας για τον προϋπολογισμό αρχής, θα συγκληθεί επίσημη τριμερής σύσκεψη. 40. Η Επιτροπή υποβάλλει χωριστά αίτηση μεταφοράς για να εγγραφούν στον προϋπολογισμό του 2012 ειδικές πιστώσεις ανάληψης υποχρεώσεων, όπως απαιτείται από το σημείο 28 της διοργανικής συμφωνίας της 17ης Μαΐου 2006. Πηγή των πιστώσεων πληρωμών 41. Οι πιστώσεις από τη γραμμή του προϋπολογισμού του ΕΤΠ θα χρησιμοποιηθούν για την κάλυψη του ποσού των 1 494 008 ευρώ που απαιτούνται για την παρούσα αίτηση. Πρόταση ΑΠΟΦΑΣΗ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ για την κινητοποίηση του Ευρωπαϊκού Ταμείου Προσαρμογής στην Παγκοσμιοποίηση σύμφωνα με το σημείο 28 της διοργανικής συμφωνίας, της 17ης Μαΐου 2006, μεταξύ του Ευρωπαϊκού Κοινοβουλίου, του Συμβουλίου και της Επιτροπής για δημοσιονομική πειθαρχία και χρηστή δημοσιονομική διαχείριση (αίτηση EGF/2011/021 NL/Zalco που υπέβαλαν οι Κάτω Χώρες) ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ ΚΑΙ ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ, Έχοντας υπόψη τη Συνθήκη για τη λειτουργία της Ευρωπαϊκής Ένωσης, Έχοντας υπόψη τη διοργανική συμφωνία της 17ης Μαΐου 2006 μεταξύ του Ευρωπαϊκού Κοινοβουλίου, του Συμβουλίου και της Επιτροπής για τη δημοσιονομική πειθαρχία και τη χρηστή δημοσιονομική διαχείριση[15], και ιδίως το σημείο 28, Έχοντας υπόψη τον κανονισμό (ΕΚ) αριθ. 1927/2006 του Ευρωπαϊκού Κοινοβουλίου και του Συμβουλίου, της 20ής Δεκεμβρίου 2006, σχετικά με τη σύσταση του Ευρωπαϊκού Ταμείου Προσαρμογής στην Παγκοσμιοποίηση[16], και ιδίως το άρθρο 12 παράγραφος 3, Έχοντας υπόψη την πρόταση της Ευρωπαϊκής Επιτροπής[17], Εκτιμώντας τα ακόλουθα: (1) Το Ευρωπαϊκό Ταμείο Προσαρμογής στην Παγκοσμιοποίηση (ΕΤΠ) συστάθηκε για να παράσχει πρόσθετη στήριξη στους εργαζομένους που απολύονται ως αποτέλεσμα των μεγάλων διαρθρωτικών αλλαγών στη μορφή του παγκόσμιου εμπορίου λόγω της παγκοσμιοποίησης και να τους βοηθήσει να επανενταχθούν στην αγορά εργασίας. (2) Για τις αιτήσεις που υποβάλλονται από την 1η Μαΐου 2009 έως την 30ή Δεκεμβρίου 2011 το πεδίο εφαρμογής του ΕΤΠ διευρύνθηκε, ώστε να περιλαμβάνει και την υποστήριξη απολυθέντων εργαζομένων, των οποίων η απόλυση ήταν άμεση συνέπεια της παγκόσμιας χρηματοπιστωτικής και οικονομικής κρίσης. (3) Η διοργανική συμφωνία, της 17ης Μαΐου 2006, επιτρέπει την κινητοποίηση του ΕΤΠ έως το ποσό των 500 εκατομμυρίων ευρώ ετησίως. (4) Οι Κάτω Χώρες υπέβαλαν στις 28 Δεκεμβρίου 2011 αίτηση κινητοποίησης του ΕΤΠ λόγω απολύσεων στην εταιρεία Zalco Aluminium Zeeland Company NV και σε δύο προμηθευτές (ECL Services Netherlands bv και Start), και τη συμπλήρωσε με πρόσθετες πληροφορίες έως τις 18 Ιουνίου 2012. Η αίτηση πληροί τις απαιτήσεις που ισχύουν για τον καθορισμό των χρηματοδοτικών συνεισφορών, όπως ορίζονται στο άρθρο 10 του κανονισμού (ΕΚ) αριθ. 1927/2006. Συνεπώς, η Επιτροπή προτείνει την κινητοποίηση ποσού ύψους 1 494 008 ευρώ. (5) Επομένως, θα πρέπει να κινητοποιηθεί το ΕΤΠ για τη χορήγηση της χρηματοδοτικής συνεισφοράς σχετικά με την αίτηση που υπέβαλαν οι Κάτω Χώρες, ΕΞΕΔΩΣΑΝ ΤΗΝ ΠΑΡΟΥΣΑ ΑΠΟΦΑΣΗ: Άρθρο 1 Στο πλαίσιο του γενικού προϋπολογισμού της Ευρωπαϊκής Ένωσης για το οικονομικό έτος 2012, κινητοποιείται το Ευρωπαϊκό Ταμείο Προσαρμογής στην Παγκοσμιοποίηση (ΕΤΠ) για την παροχή ποσού 1 494 008 ευρώ σε πιστώσεις ανάληψης υποχρεώσεων και σε πιστώσεις πληρωμών. Άρθρο 2 Η παρούσα απόφαση δημοσιεύεται στην Επίσημη Εφημερίδα της Ευρωπαϊκής Ένωσης. Βρυξέλλες, Για το Ευρωπαϊκό Κοινοβούλιο Για το Συμβούλιο Ο Πρόεδρος Ο Πρόεδρος [1] ΕΕ C 139 της 14.6.2006, σ. 1. [2] ΕΕ L 406 της 30.12.2006, σ. 1. [3] Σύμφωνα με το τρίτο εδάφιο του άρθρου 3 του κανονισμού (ΕΚ) αριθ. 1927/2006. [4] Στατιστικές με βάση στοιχεία της Eurostat (PRODCOM και δεδομένα COMEXT) που αναφέρονται στην τελική έκθεση «Ανταγωνιστικότητα των Βιομηχανιών μη Σιδηρούχων Μετάλλων της ΕΕ» - Σύμβαση- πλαίσιο «Μελέτες ανταγωνιστικότητας του τομέα»– Ευρωπαϊκή Επιτροπή, Γενική Διεύθυνση Επιχειρήσεων και Βιομηχανίας - 5 Απριλίου 2011. [5] European Aluminium Association (Ευρωπαϊκή Ένωση Αλουμινίου) (www.alueurope.eu). [6] Ανακοίνωση της Επιτροπής προς το Ευρωπαϊκό Συμβούλιο με θέμα «Ένα ευρωπαϊκό σχέδιο για την ανάκαμψη της οικονομίας», COM(2008) 800 τελικό της 26.11.2008. [7] http://www.acea.be. [8] ACEA - Στατιστικές «Tαξινομήσεις νέων οχημάτων ανά κατασκευαστή και κατηγορία οχήματος (Enlarged Europe)» - 2007 έως 2009. [9] ACEA – Οδηγός τσέπης για την αυτοκινητοβιομηχανία (2010). [10] ACEA – Οικονομική Έκθεση της Ευρωπαϊκής Ένωσης (Μάρτιος 2010). [11] ACEA – Οικονομική Έκθεση της Ευρωπαϊκής Ένωσης (Ιούλιος 2011). [12] EGF/2010/002 Cataluña Automoción, COM(2010)453 final, EGF/2010/004 Wielkopolskie, COM(2010)616 final· EGF/2010/031 GM Belgium COM(2011)212 final· EGF/2011/003 Arnsberg and Düsseldorf COM(2011)447 final· και EGF/2011/005 PT/Norte-Centro Automotive COM(2011)664 final. [13] http://www.kenniscentrumevc.nl/ [14] Το πραγματικό εκτιμώμενο κόστος ανά εργαζόμενο που διαβίβασε το κράτος μέλος είναι 139,2857 ευρώ. Για να απλοποιηθεί η παρουσίαση στον πίνακα ο αριθμός αυτός στρογγυλοποιήθηκε, χωρίς να τροποποιηθεί το συνολικό εκτιμώμενο κόστος για το μέτρο όπως υπολογίζεται από το κράτος μέλος. [15] ΕΕ C 139 της 14.6.2006, σ. 1. [16] ΕΕ L 406 της 30.12.2006, σ. 1. [17] ΕΕ C […] της […], σ. […].